Shtetasja A.B ka ushtruar funksionin e mësueses pranë Shollës 9-vjeçare “Oso Kuka” Shkodër, që nga viti 2016 deri më datë 06.04.2023. Me vendimin nr.347, datë 06.04.2023 të Drejtorit të Shollës 9-vjeçare “Oso Kuka” Shkodër është vendosur zgjidhja e kontratës së punës me paditësen A.B, duke i’u ndërprerë marrëdhëniet financiare, për shkak të mungesës së nxënësve.
Më datë 04.07.2023 paditësja A.B i është drejtuar Gjykatës Administrative të Shkallës së Parë Tiranë me padinë objekt gjykimi, duke kërkuar: i. Shfuqizimin e vendimit nr.347, datë 06.04.2023 të Drejtorit të Shollës 9-vjeçare “Oso Kuka” Shkodër. ii. Detyrimin e të paditurve të rikthejnë paditësen në vendin e mëparshëm të punës. iii. Dëmshpërblimin e paditëses me 12 paga mujore sipas vendimit unifikues nr.9, datë 15.11.2007 dhe vendimit unifikues nr.31, datë 26.03.2003 të Kolegjeve të Bashkuara të Gjykatës së Lartë. iv. Detyrimin e të paditurve t’i paguajnë paditëses 12 paga mujore si dëmshpërblim për zgjidhjen e menjëhershme dhe të pajustifikuar të kontratës së punës. v. Detyrimin e të paditurve t’i paguajnë paditëses 12 paga mujore si dëmshpërblim për zgjidhjen e kontratës së punës pa shkaqe të arsyeshme.
Pas depozitimit të kërkespadisë, më datë 07.07.2023 ka ndërruar jetë paditësja A.B. Në këto rrethana, Gjykata ka pranuar kërkesën e trashëgimtarëve të të ndjerës A.B duke bërë kalimin procedural në anën e palës paditëse, nga e ndjera A.B te trashëgimtarët e saj.

1. Të përcaktohet nëse çështja objekt shqyrtimi përfshihet në kompetencën lëndore të:
a) Gjykatës administrative; 					  
b) Gjykatës civile.
2. A është e trashëgueshme e drejta e punëmarrësit për të ngritur padi ndaj punëdhënësit për pretendime dhe kërkime që burojnë nga marrëdhënia juridike e punës?
a) Po, pasi lidhet me të drejta pasurore.
b) Jo, pasi lidhet me cilësitë personale të punëmarrësit trashëgimlënës.
c) Është e trashëgueshme vetëm përsa i përket rregullimit të pasojave me karakter pasuror.   
3. Të përcaktohet pala që ka legjitimitet pasiv në gjykim:
a) Sholla 9-vjeçare “Oso Kuka” Shkodër.
b) Zyra Vendore Arsimore Shkodër.
c) Drejtoria Rajonale e Arsimit Parauniversitar Lezhë.
d) Të gjitha më sipër.
4. Në rastin e largimit të mësuesit nga pune, pala paditëse gëzon mbrojtje ligjore dhe mund të kërkojë:
a) Shfuqizimin e aktit administrativ dhe rikthimin e paditësit në punë, si dhe detyrimin e palë së paditur për t’i paguar paditësit pagën deri në momentin e rikthimit në vendin e mëparshëm të punës.
b) Mund të kërkohet shfuqizimi i aktit administrativ, por nuk gëzon mbrojtje ligjore rikthimi në punë, dhe në kuadër të rregullimit të pasojave mund të kërkohet dëmshpërblimi i paditësit sipas vendimit unifikues nr.31, datë 26.03.2003 të Kolegjeve të Bashkuara të Gjykatës së Lartë.
c) Mund të kërkohet shfuqizimi i aktit administrativ, por nuk gëzon mbrojtje ligjore rikthimi në punë, dhe në kuadër të rregullimit të pasojave gjykata duhet t’i referohet Kodit të Punës.
d) Mund të kërkohet vetëm rregullimi i pasojave sipas Kodit të Punës, dhe nuk mund të kundërshtohet akti administrativ pasi nuk gëzon mbrojtje ligjore rikthimi në punë.
